O‘zbekiston Respublikasi Maktabgacha ta’lim vazirligi faoliyatini tashkil etish toʻgʻrisida

02.10.2017
O‘zbekiston Respublikasi Prezidentining 2017-yil 30-sentabrdagi PQ-3305-son qarori
O‘zbekiston Respublikasi Prezidentining “Maktabgacha ta’lim tizimi boshqaruvini tubdan takomillashtirish chora-tadbirlari toʻgʻrisida” 2017-yil 30-sentabrdagi PF – 5198-sonli Farmoni ijrosini ta’minlash hamda maktabgacha ta’lim muassasalarining davlat va nodavlat tarmoqlarini yanada kengaytirish, davlat va nodavlat maktabgacha ta’lim muassasalari oʻrtasida sogʻlom raqobat muhitini shakllantirish sharoitlarini yaratish, davlat va xususiy sektor sherikligi shartlarida maktabgacha ta’lim muassasalarining yangi shakllarini joriy etish, shuningdek, O‘zbekiston Respublikasi Maktabgacha ta’lim vazirligi faoliyatini samarali tashkil etishni ta’minlash maqsadida: 


1. Quyidagilar: 


O‘zbekiston Respublikasi Maktabgacha ta’lim vazirligining tashkiliy tuzilmasi 1-ilovaga muvofiq; 


O‘zbekiston Respublikasi Maktabgacha ta’lim vazirligining boshqaruv xodimlari cheklangan soni 47 nafardan iborat boʻlgan markaziy apparati tuzilmasi 2-ilovaga muvofiq; 


Qoraqalpogʻiston Respublikasi Maktabgacha ta’lim vazirligining tuzilmasi 3-ilovaga muvofiq; 


Toshkent shahar Maktabgacha ta’lim bosh boshqarmasi va viloyatlar maktabgacha ta’lim boshqarmalarining namunaviy tuzilmasi 4-ilovaga muvofiq; 


tumanlar (shaharlar) maktabgacha ta’lim boʻlimlarining namunaviy tuzilmasi 5-ilovaga muvofiq; 


Maktabgacha ta’lim muassasalari raxbar va mutaxassislarini qayta tayyorlash va malakasini oshirish instituti tuzilmasi 6-ilovaga muvofiq tasdiqlansin. 


O‘zbekiston Respublikasi Maktabgacha ta’lim vaziriga, zarur hollarda, O‘zbekiston Respublikasi Maktabgacha ta’lim vazirligining markaziy apparati tuzilmasiga, Qoraqalpogʻiston Respublikasi Maktabgacha ta’lim vazirligi, viloyatlar maktabgacha ta’lim boshqarmalari hamda Toshkent shahar Maktabgacha ta’lim bosh boshqarmasi tuzilmalariga xodimlarning belgilab qoʻyilgan cheklangan umumiy soni doirasida oʻzgartirishlar kiritish huquqi berilsin. 


2. O‘zbekiston Respublikasi Davlat byudjeti mablagʻlari va qonun hujjatlarida taqiqlanmagan boshqa manbalar O‘zbekiston Respublikasi Maktabgacha ta’lim vazirligi, Qoraqalpogʻiston Respublikasi Maktabgacha ta’lim vazirligi, Toshkent shahar Maktabgacha ta’lim bosh boshqarmasi, viloyatlar maktabgacha ta’lim boshqarmalari, tuman(shahar)lar maktabgacha ta’lim boʻlimlari faoliyatini moliyalashtirish manbalari etib belgilansin. 


3. O‘zbekiston Respublikasi Moliya vazirligi: 


ushbu qarorni amalga oshirish xarajatlari uchun 2017-yilda O‘zbekiston Respublikasi Davlat byudjetining “Ijtimoiy soha” uchun nazarda tutilgan parametrlari doirasida mablagʻlar ajratsin, 2018-yildan boshlab esa har yili zarur byudjet mablagʻlari ajratishni nazarda tutsin; 


ushbu qarordan kelib chiqib, O‘zbekiston Respublikasi Davlat byudjetining 2017-yil uchun tasdiqlangan xarajatlari smetasiga tegishli oʻzgartirishlar kiritsin; 


O‘zbekiston Respublikasining har yilgi asosiy makroiqtisodiy koʻrsatkichlari prognozi va davlat byudjeti parametrlarini ishlab chiqishda maktabgacha ta’lim muassasalarida bolalar ta’minoti uchun ota-onalar toʻlovi miqdorlariga tegishli oʻzgartirishlar kiritish yuzasidan taklif kiritsin; 


O‘zbekiston Respublikasi Maktabgacha ta’lim vazirligining markaziy apparatiga 4 ta, O‘zbekiston Respublikasi Maktabgacha ta’lim vazirligining hududiy boʻlinmalariga 14 ta yengil xizmat avtotransport vositalarini saqlashga limit hamda ularning xaridi uchun zarur boʻlgan mablagʻlarni ajratsin; 


O‘zbekiston Respublikasi Maktabgacha ta’lim vazirligi va uning hududiy boʻlinmalari moddiy-texnika bazasini shakllantirish uchun zarur boʻlgan jihozlar va axborot-kommunikatsiya texnologiyalarini xarid qilish hamda ularning ma’muriy binolarini ta’mirlash uchun Maktabgacha ta’lim vazirligiga mablagʻlar ajratilishini ta’minlasin. 


4. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi bir oy muddatda O‘zbekiston Respublikasi Maktabgacha ta’lim vazirligi faoliyatida zarur boʻlgan aloqa vositalari, shu jumladan, hukumat aloqa vositalarini oʻrnatishni ta’minlasin. 


5. O‘zbekiston Respublikasi Maktabgacha ta’lim vazirligining markaziy apparati Toshkent shahri, Mustaqillik maydoni, 5-uyda joylashtirilsin. 


6. O‘zbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda ikki hafta muddatda Qoraqalpogʻiston Respublikasi Maktabgacha ta’lim vazirligi, Toshkent shahar Maktabgacha ta’lim bosh boshqarmasi, viloyatlar maktabgacha ta’lim boshqarmalari hamda tumanlar (shaharlar) maktabgacha ta’lim boʻlimlarini binolar yoki zarur boʻlgan xonalar bilan ta’minlasin. 


7. O‘zbekiston Respublikasi Maktabgacha ta’lim vazirligi “Maktabgacha ta’lim metodikasi” jurnalini (keyingi oʻrinlarda – Jurnal deb ataladi) ta’sis etsin. 


Maktabgacha ta’lim tizimiga joriy etilayotgan ilgʻor pedagogik va innovatsion texnologiyalarni, sohada amalga oshirilayotgan davlat siyosatining ustuvor yoʻnalishlarini atroflicha yoritib borish, sohaga doir qabul qilingan normativ huquqiy hujjatlar va davlat dasturlarini sharhlash va tushuntirish jurnalning asosiy vazifalari etib belgilansin. 


Jurnal tahririyati faoliyatini moliyalashtirish jurnalni sotishdan tushadigan mablagʻlar, homiylik mablagʻlari, qonun hujjatlarida taqiqlanmagan boshqa mablagʻ va manbalar hisobidan amalga oshirilishi belgilansin. 


8. O‘zbekiston Respublikasi Maktabgacha ta’lim vazirligi ikki oy muddatda: 


Sogʻliqni saqlash vazirligi bilan birgalikda maktabgacha ta’lim muassasalarida qoʻllanilayotgan ovqatlanish me’yorlarini rivojlangan mamlakatlar tajribasini hisobga olgan holda qayta koʻrib chiqsin hamda 2018-yilning 1-yanvaridan boshlab yangilangan ovqatlanish me’yorlari va respublikaning barcha maktabgacha ta’lim muassasalarida ushbu qaror ijrosining tizimli monitoringi joriy etilishini ta’minlasin; 


O‘zbekiston matbuot va axborot agentligi hamda Moliya vazirligi bilan birgalikda maktabgacha ta’lim muassasalari uchun oʻquv va koʻrgazmali qurollar, ularning tarbiyalanuvchilari uchun oʻrgatuvchi va rivojlantiruvchi kitoblar tayyorlanishi, shuningdek, ularning nashr etilishi, doimiy ravishda moliyalashtirilishi va davlat maktabgacha ta’lim muassasalariga yetkazib berilishini nazarda tutuvchi kompleks chora-tadbirlarni ishlab chiqsin va tasdiqlash uchun Vazirlar Mahkamasiga kiritsin; 


O‘zbekiston Respublikasi Xalq ta’limi vazirligi bilan birgalikda ta’lim milliy tillarda olib boriladigan maktabgacha ta’lim muassasalarining oʻquv-tarbiya jarayonida ingliz va rus tillarini, ta’lim rus tilida olib boriladigan maktabgacha ta’lim muassasalarining oʻquv-tarbiya jarayonida ingliz va oʻzbek tillarini oʻrganishni joriy etish yuzasidan takliflar tayyorlasin; 


“O‘zstandart” agentligi bilan birgalikda maktabgacha ta’lim muassasalarida foydalanilayotgan, birinchi navbatda bolalarning intellektual va anglash qobiliyatlarini rivojlantirishga qaratilgan oʻyin va oʻyinchoqlarning davlat standartlarini ishlab chiqsin; 


“O‘zstandart” agentligi, Sogʻliqni saqlash vazirligi va Moliya vazirligi bilan birgalikda maktabgacha ta’lim muassasalarida oʻquv-tarbiya jarayonini tashkil etish va zarur shart-sharoitlarni yaratish uchun ta’limga qoʻyiladigan davlat talablari asosida oʻyinlar, oʻyinchoqlar, mebel, jihozlar va boshqa texnik vositalar bilan maktabgacha ta’lim muassasalarini jihozlash me’yorlarini ishlab chiqsin va tasdiqlasin; 


Savdo-sanoat palatasi bilan birgalikda bolalar oʻyinlari va oʻyinchoqlari boʻyicha davlat buyurtmasini milliy ishlab chiqaruvchilar orasida taqsimlash boʻyicha 2018-2023-yillarga moʻljallangan kompleks chora-tadbirlarni ishlab chiqsin. 


9. O‘zbekiston Respublikasi Maktabgacha ta’lim vazirligi O‘zbekiston Respublikasi Davlat statistika qoʻmitasining statistik axborotlari tarqatilishi majburiy boʻlgan tashkilotlar roʻyxatiga kiritilsin. 


10. O‘zbekiston Respublikasi Maktabgacha ta’lim vazirligi Bandlik va mehnat munosabatlari vazirligi bilan birgalikda maktabgacha ta’lim tizimi xodimlarining ijtimoiy muhofazasini takomillashtirish maqsadida ikki oy muddatda maktabgacha ta’lim tizimi xodimlari mehnatiga haq toʻlash va ularni ragʻbatlantirishtartibi toʻgʻrisida O‘zbekiston Respublikasi Vazirlar Mahkamasiga takliflar kiritsin. 


11. O‘zbekiston Respublikasi Vazirlar Mahkamasi bir oy muddatda: 


O‘zbekiston Respublikasi Maktabgacha ta’lim vazirligi toʻgʻrisidagi Nizomni; 


Maktabgacha ta’lim muassasalari rahbar va mutaxassislarini qayta tayyorlash va ularning malakasini oshirish instituti toʻgʻrisidagi nizomni tasdiqlasin. 


12. O‘zbekiston Respublikasi Maktabgacha ta’lim vazirligi bir oy muddatda: 


Toshkent shahar Maktabgacha ta’lim bosh boshqarmasi va viloyatlar maktabgacha ta’lim boshqarmalari toʻgʻrisidagi nizomlarni; 


tuman (shahar) maktabgacha ta’lim boʻlimlari toʻgʻrisidagi namunaviy nizomni tasdiqlasin. 


13. Qoraqalpogʻiston Respublikasi Vazirlar Kengashi bir oy muddatda Qoraqalpogʻiston Respublikasi Maktabgacha ta’lim vazirligi toʻgʻrisidagi Nizomni tasdiqlasin. 


14. O‘zbekiston Respublikasi Maktabgacha ta’lim vazirligi Adliya vazirligi hamda boshqa manfaatdor vazirliklar va idoralar bilan birgalikda ikki oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Vazirlar Mahkamasiga takliflar kiritsin. 


15. Mazkur qarorning ijrosini nazorat qilish O‘zbekiston Respublikasining Bosh vaziri A.N.Aripov, O‘zbekiston Respublikasi Prezidentining Davlat maslahatchisi A.N.Yunusxodjayev va O‘zbekiston Respublikasi xalq ta’limi vaziri U.I.Inoyatov zimmasiga yuklansin.
O‘zbekiston Respublikasi

          Prezidenti                                                                       Sh.Mirziyoyev